Reverendis patribus et dominis suis J., priori claustrali, et aliis in ordine Cluniacensi, frater Stephanus, humilis prior de Karitate, salutatem et honorem et obedientiam tam debitam quam devotam. Vobis supplicamus attentius et devote, quatinus in cartilogio vestro perscrutari dignemini, si forte habeatur quædam indulgentia in qua debet contineri qualiter dominus papa indulserit venerabili patri domno Bartholomæo, quondam abbati nostro, et etiam universo Cluniacensi ordini, quod non liceat tam archiepiscopis quam episcopis in quibuslibet domibus sive membris vel prioratibus ad Cluniacensem ordinem pertinentibus, extra suas provincias vel dioceses constitutis, procurationem accipere. Quod si præfatam indulgentiam invenire poteritis, nobis per primum nuntium, qui ad partes nostras destinatus fuerit, significetis. Valete.